Ce a zis Joe Biden despre Klaus Iohannis, la Casa Albă. „Asta mi se spune”
Preşedintele american Joe Biden l-a lăudat marţi pe preşedintele României, Klaus Iohannis, pentru leadershipul său şi pentru că a oferit asistenţă de securitate în timpul războiului din Ucraina, în cadrul unei întrevederi la Casa Albă, informează Reuters
Preşedintele Klaus Iohannis a declarat că aliaţii trebuie să găsească modalităţi pentru a împiedica Rusia să câştige războiul din Ucraina.
Conform site-ului Casei Albe, preşedintele Biden a făcut o serie de declaraţii înaintea întrevederii bilaterale cu omologul român.
"Ne-am amintit pentru o clipă înainte să intraţi că, pe vremea când eram senator, cu ani în urmă, am luptat foarte mult pentru admiterea României în NATO. Şi aţi depăşit orice aşteptare. Şi acum 20 de ani, când v-aţi alăturat NATO cu adevărat şi în fiecare an de atunci, naţiunile noastre s-au apropiat, din punctul meu de vedere, din ce în ce mai mult. Şi vedem asta în felul în care România şi trupele americane servesc cot la cot în NATO, inclusiv în ţara dumneavoastră. Cred că există aproximativ 1.800 de forţe americane acolo. Vă mulţumim pentru asta. Şi vedem munca noastră în consolidarea flancului estic al NATO", a spus Biden.
"Şi vreau să vă mulţumesc, domnule preşedinte, pentru leadershipul dumneavoastră, mai ales la Marea Neagră. Sunteţi incredibili. V-aţi ridicat, iar ajutorul pe care l-aţi oferit Ucrainei este, este real. Este semnificativ. Sprijinul unificat pentru poporul Ucrainei - aţi permis unui număr de refugiaţi să intre, să fie în ţara voastră - aproximativ 8.000, mi se spune. Foarte mult. Şi asta e cu adevărat ceva. Şi, de asemenea, asistenţa dumneavoastră de securitate în Ucraina, transportul cerealelor ucrainene", a continuat președintele american, conform Agerpres.
În declaraţiile sale, şeful statului american a exprimat susţinerea SUA pentru România, evidenţiind angajamentul puternic al Bucureştiului faţă de NATO.
"Şi vreau să ştiţi că Statele Unite se angajează să vă fie alături. Astăzi, punem bazele pentru următorii 20 de ani. Aştept cu nerăbdare discuţiile noastre şi spun doar că avem multe de discutat, aşa că aştept cu nerăbdare. Lăsaţi-mă să spun doar un lucru. Nu cred că există niciun partener NATO care să aibă un angajament mai puternic faţă de alianţa euro-atlantică ca România şi Statele Unite. Şi este un set de valori. Este ceea ce credem. Şi vă implicaţi şi sunteţi incredibili. Şi ceea ce faceţi şi ceea ce vom continua să facem împreună, cred, va fi semnificativ nu numai pentru Europa, ci şi pentru întreaga lume", a declarat preşedintele Biden.